Dôvodová správa 

Všeobecná časť

Návrh zákona, ktorým sa mení a dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len ,,zákon“), sa predkladá ako iniciatívny materiál.

Návrhom zákona sa reaguje na poznatky, ktoré vyplynuli z potrieb aplikačnej praxe pri jeho uplatňovaní, a ktoré smerujú k zmierneniu administratívnej záťaže, ako aj úpravy, ktorými sa zabezpečí odstránenie možnej nejednoznačnosti pri aplikácii zákona.

Aplikačná prax ukázala, že schvaľovanie všetkých úprav limitov verejných výdavkov subjektov verejnej správy, ďalších súčastí rozpočtu verejnej správy rozpočtovaných v rozpočte verejnej správy a kapitol vládou alebo ministerstvom financií spôsobuje nadmernú administratívnu záťaž dotknutých subjektov a kapitol. S cieľom odbúrať túto administratívnu záťaž sa navrhuje, aby pri vybraných úpravách limitov verejných výdavkov subjektov verejnej správy, ďalších súčastí rozpočtu verejnej správy rozpočtovaných v rozpočte verejnej správy a kapitol bez vplyvu na celkový limit verejných výdavkov a limit verejných výdavkov štátneho rozpočtu, nebol potrebný súhlas vlády alebo ministerstva financií, ale aby boli vykonávané v informačnom systéme ministerstva financií. Nastavenie informačného systému ministerstva financií zabezpečuje indikovanie nedodržiavania limitov jednotlivými subjektmi verejnej správy a kapitolami. Navrhuje sa aj vypustenie takých ustanovení, ktoré stratili opodstatnenosť po úprave inštitútu limitu verejných výdavkov, ktorou sa zabezpečilo jeho previazanie na nové európske fiškálne pravidlá. Ide napríklad o vypustenie možnosti rozpočtovej organizácie prekročiť limit výdavkov z dôvodu dosiahnutia vyšších ako rozpočtovaných príjmov, ktoré je vzhľadom na záväznosť limitov verejných výdavkov prakticky nevykonateľné. S cieľom zabezpečiť dodržanie povinnosti ostatných subjektov verejnej správy pri zostavovaní a realizovaní rozpočtu v informačnom systéme ministerstva financií sa precizuje ustanovenie § 14 tak, že nedodržanie určeného postupu bude považované za porušenie povinnosti podľa tohto zákona.

Navrhuje sa tiež zjednodušenie postupu vykonávania úprav záväzných ukazovateľov medzi kapitolami v rovnakej výške pri prostriedkoch Európskej únie a prostriedkoch štátneho rozpočtu určených na financovanie spoločných programov Slovenskej republiky a Európskej únie, čím dôjde k zrýchleniu procesov a k zníženiu administratívnej záťaže.

Súčasťou novely je aj zosúladenie právnej úpravy s potrebami aplikačnej praxe v oblasti viazania rozpočtových prostriedkov precizovaním príslušných ustanovení zákona. Návrh zákona reaguje aj na ďalšie skúsenosti a potreby z aplikačnej praxe pri uplatňovaní zákona, ako napríklad nahradenie písomného súhlasu ministerstva financií pre prijatie úveru alebo pôžičky obchodnou spoločnosťou v zakladateľskej pôsobnosti obce a vyššieho územného celku písomným oznámením o uzavretí zmluvy o úvere alebo zmluvy o pôžičke, vypustenie rozpočtovania príjmov a výdavkov príspevkových organizácií z ich podnikateľskej činnosti na samostatných účtoch, avšak za podmienky zabezpečenia ich analytického sledovania. V kapitole Všeobecná pokladničná správa sa upravuje možnosť rozpočtovať aj výdavky, ktoré sú v čase a výške neisté. 

Návrh zákona je v súlade s Ústavou Slovenskej republiky, ústavnými zákonmi, inými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Prijatie návrhu zákona nebude mať vplyv na rozpočet verejnej správy, na limit verejných výdavkov, na podnikateľské prostredie, sociálne vplyvy, vplyvy na životné prostredie, na informatizáciu spoločnosti, na služby verejnej správy pre občana a na manželstvo, rodičovstvo a rodinu. 

Návrh zákona nie je predmetom vnútrokomunitárneho pripomienkového konania. 

Nadobudnutie účinnosti zákona sa navrhuje od 1. januára 2027.


































Doložka vybraných vplyvov


	1. Základné údaje

	Názov materiálu

	
Návrh zákona, ktorým sa mení a dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov 


	Predkladateľ (a spolupredkladateľ)

	
Vláda Slovenskej republiky

	Charakter predkladaného materiálu
	☐	Materiál nelegislatívnej povahy

	
	☒	Materiál legislatívnej povahy

	
	☐	Transpozícia/ implementácia práva EÚ

	V prípade transpozície/implementácie uveďte zoznam transponovaných/implementovaných predpisov:



	Termín začiatku a ukončenia PPK
	-

	Predpokladaný termín predloženia na pripomienkové konanie
	Marec 2026

	Predpokladaný termín začiatku a ukončenia ZP** 
	

	Predpokladaný termín predloženia na rokovanie vlády SR*
	Máj 2026

	

	2. Definovanie problému

	Uveďte základné problémy, ktoré sú dôvodom vypracovania predkladaného  materiálu (dôvody majú presne poukázať na problém, ktorý existuje a je nutné ho predloženým materiálom riešiť).
Návrhom zákona sa reaguje na poznatky pri uplatňovaní inštitútu limitu verejných výdavkov a na ďalšie podnety z aplikačnej praxe.

	3. Ciele a výsledný stav

	Uveďte hlavné ciele predkladaného materiálu (aký výsledný stav má byť prijatím materiálu dosiahnutý, pričom dosiahnutý stav musí byť odlišný od stavu popísaného v bode 2. Definovanie problému). 

Cieľom návrhu zákona je premietnuť do zákona úpravy, ktoré vyplynuli z potrieb aplikačnej praxe pri jeho uplatňovaní, a ktoré smerujú k zmierneniu administratívnej záťaže, ako aj úpravy, ktorými sa zabezpečí odstránenie možnej nejednoznačnosti pri aplikácii zákona. 

	4. Dotknuté subjekty

	Uveďte subjekty, ktorých sa zmeny predkladaného materiálu dotknú priamo aj nepriamo: 

· Ministerstvo financií Slovenskej republiky
· Správcovia kapitol štátneho rozpočtu
· Štátne rozpočtové organizácie, štátne príspevkové organizácie,
· Ostatné subjekty verejnej správy

	5. Alternatívne riešenia

	Aké alternatívne riešenia vedúce k stanovenému cieľu boli identifikované a posudzované pre riešenie definovaného problému?

Alternatívne riešenia neboli navrhované. V prípade nulového variantu by sa uplatňovali ustanovenia zákona, ktoré stratili svoju opodstatnenosť a pretrvávali by administratívne náročné postupy.

	6. Vykonávacie predpisy

	Predpokladá sa prijatie/zmena  vykonávacích predpisov?
	☐  Áno
	☒  Nie

	Ak áno, uveďte ktoré oblasti budú nimi upravené, resp. ktorých vykonávacích predpisov sa zmena dotkne:



	7. Transpozícia/implementácia práva EÚ 

		Uveďte, či v predkladanom návrhu právneho predpisu dochádza ku goldplatingu podľa tabuľky zhody, resp. či ku goldplatingu dochádza pri implementácii práva EÚ. 

	                                                                                                                               ☐ Áno                  ☒ Nie

Ak áno, uveďte, ktorých vplyvov podľa bodu 9 sa goldplating týka: 

	




	

	8. Preskúmanie účelnosti

	Účelnosť bude preskúmaná každoročne po nadobudnutí účinnosti zákona, pričom kritériom bude dodržanie limitu verejných výdavkov a zníženie administratívnej záťaže subjektov verejnej správy. 

	

* vyplniť iba v prípade, ak materiál nie je zahrnutý do Plánu práce vlády Slovenskej republiky alebo Plánu        legislatívnych úloh vlády Slovenskej republiky. 
** vyplniť iba v prípade, ak sa záverečné posúdenie vybraných vplyvov uskutočnilo v zmysle bodu 9.1. jednotnej metodiky.
*** posudzovanie sa týka len zmien v I. a II. pilieri univerzálneho systému dôchodkového zabezpečenia s identifikovaným dopadom od 0,1 % HDP (vrátane) na dlhodobom horizonte.



	9. Vybrané vplyvy  materiálu

	Vplyvy na rozpočet verejnej správy
	☐	Pozitívne
	☒	Žiadne
	☐	Negatívne

	    z toho rozpočtovo zabezpečené vplyvy,         
    v prípade identifikovaného negatívneho 
    vplyvu
	☐	Áno
	☐	Nie
	☐	Čiastočne

	v tom vplyvy na rozpočty obcí a vyšších územných celkov
	☐	Pozitívne
	☒	Žiadne
	☐	Negatívne

	z toho rozpočtovo zabezpečené vplyvy,
v prípade identifikovaného negatívneho vplyvu
	☐	Áno
	☐	Nie
	☐	Čiastočne

	Vplyv na dlhodobú udržateľnosť verejných financií v prípade vybraných opatrení ***
	☐	Áno
	
	
	☐	Nie

	Vplyvy na limit verejných výdavkov
	☐	Pozitívne
	☒	Žiadne
	☐	Negatívne

	Vplyvy na podnikateľské prostredie
	☐	Pozitívne
	☒	Žiadne
	☐	Negatívne

	    z toho vplyvy na MSP

	☐	Pozitívne
	☒	Žiadne
	☐	Negatívne

	    Mechanizmus znižovania byrokracie    
    a nákladov sa uplatňuje:
	☐	Áno
	
	
	☐	Nie

	Sociálne vplyvy
	☐	Pozitívne
	☒	Žiadne
	☐	Negatívne

	Vplyvy na životné prostredie
	☐	Pozitívne
	☒	Žiadne
	☐	Negatívne

	
Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov
	☐	Áno
	
	
	☐	Nie

	Vplyvy na informatizáciu spoločnosti
	☐	Pozitívne
	☒	Žiadne
	☐	Negatívne


	Vplyvy na služby verejnej správy pre občana, z toho
	
	
	
	
	
	

	    vplyvy služieb verejnej správy na občana
	☐	Pozitívne
	☒	Žiadne
	☐	Negatívne

	    vplyvy na procesy služieb vo verejnej správe
	☐	Pozitívne
	☒	Žiadne
	☐	Negatívne


	Vplyvy na manželstvo, rodičovstvo a rodinu
	☐	Pozitívne
	☒	Žiadne
	☐	Negatívne



	10. Poznámky

	

	11. Kontakt na spracovateľa

	Uveďte údaje na kontaktnú osobu, ktorú je možné kontaktovať v súvislosti s posúdením vybraných vplyvov.

Ministerstvo financií SR, odbor rozpočtu verejnej správy
Ing. Zdenka Lakotová, zdenka.lakotova@mfsr.sk
Tel. 02/5958 2330


	12. Zdroje

	Uveďte zdroje (štatistiky, prieskumy, spoluprácu s odborníkmi a iné), z ktorých ste pri príprave materiálu a vypracovávaní doložky, analýz vplyvov vychádzali. V prípade nedostupnosti potrebných dát pre spracovanie relevantných analýz vybraných vplyvov, uveďte danú skutočnosť. 



	13. Stanovisko Komisie na posudzovanie vybraných vplyvov z PPK č. .......... 
(v prípade, ak sa uskutočnilo v zmysle bodu 8.1 Jednotnej metodiky)

	
	☐  Súhlasné 
	☐  Súhlasné s návrhom na dopracovanie
	☐  Nesúhlasné


Uveďte pripomienky zo stanoviska Komisie z časti II. spolu s Vaším vyhodnotením:



	14. Stanovisko Komisie na posudzovanie vybraných vplyvov zo záverečného posúdenia č. .......... (v prípade, ak sa uskutočnilo v zmysle bodu 9.1. Jednotnej metodiky) 

	
	☐   Súhlasné 
	☐  Súhlasné s  návrhom na dopracovanie
	☐  Nesúhlasné


Uveďte pripomienky zo stanoviska Komisie z časti II. spolu s Vaším vyhodnotením:
























DOLOŽKA ZLUČITEĽNOSTI
návrhu zákona s právom Európskej únie

1. Navrhovateľ zákona:
Vláda Slovenskej republiky.

2. Názov návrhu zákona:
Návrh zákona, ktorým sa mení a dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.

3. Predmet návrhu zákona je upravený v práve Európskej únie:
a) Primárne právo: 
· čl. 3, 121, 126, čl. 310 až 325 Zmluvy o fungovaní Európskej únie (Ú. v. EÚ C 202, 7.6.2016), 
· čl. 16 a 17 Zmluvy o Európskej únii (Ú. v. EÚ C 202, 7.6.2016),
· Protokol (č.12) o postupe pri nadmernom deficite pripojený k Zmluve o fungovaní Európskej únie a Zmluve o Európskej únii (Ú. v. EÚ C 202, 7.6.2016).
b) Sekundárne právo:
· smernica Rady (EÚ) 2024/1265 z 29. apríla 2024, ktorou sa mení smernica 2011/85/EÚ o požiadavkách na rozpočtové rámce členských štátov (Ú. v. EÚ L, 2024/1265, 30.4.2024), gestor: MF SR,
· smernica Rady 2011/85/EÚ z  8. novembra 2011 o požiadavkách na rozpočtové rámce členských štátov (Ú. v. EÚ L 306, 23.11.2011) v platnom znení, gestor: MF SR,
· nariadenie Európskeho parlamentu a Rady (EÚ) 2024/1263 z 29. apríla 2024 o účinnej koordinácii hospodárskych politík a mnohostrannom rozpočtovom dohľade a o zrušení nariadenia Rady (ES) č. 1466/97 (Ú. v. EÚ L, 2024/1263, 30.4.2024), gestor: MF SR,
· nariadenie Rady (EÚ) 2024/1264 z 29. apríla 2024, ktorým sa mení nariadenie (ES) č. 1467/97 o urýchľovaní a objasňovaní vykonania postupu pri nadmernom schodku (Ú. v. EÚ L, 2024/1264, 30.4.2024), gestor: MF SR,
· nariadenie Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku (Ú. v. EÚ L 231, 30.6.2021) v platnom znení, gestori: MIRRI SR, MF SR, MPSVR SR, MH SR, MŽP SR, MV SR, MPRV SR,
· nariadenie Európskeho parlamentu a Rady (EÚ) č. 549/2013 z  21. mája 2013 o európskom systéme národných a regionálnych účtov v Európskej únii (Ú. v. EÚ L 174, 26.6.2013) v platnom znení, gestor: MF SR,
· nariadenie Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (Mimoriadne vydanie Ú. v. EÚ, kap.10/zv. 1; Ú. v. ES L 209, 2.8.1997) v platnom znení, gestor: MF SR.
c) Judikatúra Súdneho dvora Európskej únie:
· rozhodnutie Súdneho dvora vo veci C - 27/04, EK  proti Rada EÚ, [2004].
Výrok rozhodnutia:
„1.      Žaloba Komisie Európskych spoločenstiev v časti, v ktorej sa navrhuje zrušenie neprijatia opatrení v požadovanej forme Radou Európskych spoločenstiev obsiahnutých v odporúčaniach Komisie na základe článku 104 ods. 8 a 9 ES, je neprípustná.
2.      Závery Rady z 25. novembra 2003 prijaté voči Francúzskej republike a voči Spolkovej republike Nemecko sú zrušené v časti, v ktorej obsahujú rozhodnutie o prerušení konania o nadmernom deficite, a v časti, v ktorej obsahujú rozhodnutie, ktorým sa menia odporúčania prijaté skôr Radou v súlade s článkom 104 ods. 7 ES“.

· rozhodnutie Súdneho dvora v spojených veciach C - 363/21 a C- 364/21, Ferrovienord SpA a i. proti Istituto Nazionale di Statistica – ISTAT [2023].
Výrok rozhodnutia:

Nariadenie Európskeho parlamentu a Rady (EÚ) č. 473/2013 z 21. mája 2013 o spoločných ustanoveniach o monitorovaní a posudzovaní návrhov rozpočtových plánov a zabezpečení nápravy nadmerného deficitu členských štátov v eurozóne, nariadenie Európskeho parlamentu a Rady (EÚ) č. 549/2013 z 21. mája 2013 o európskom systéme národných a regionálnych účtov v Európskej únii, smernica Rady 2011/85/EÚ z 8. novembra 2011 o požiadavkách na rozpočtové rámce členských štátov a článok 19 ods. 1 druhý pododsek ZEÚ v spojení s článkom 47 Charty základných práv Európskej únie a so zásadami ekvivalencie a efektivity sa majú vykladať v tom zmysle, že:
nebránia vnútroštátnej právnej úprave, ktorá obmedzuje právomoc audítorských súdov rozhodovať o dôvodnosti zápisu subjektu do zoznamu subjektov verejnej správy, pokiaľ je zaručený potrebný účinok týchto nariadení a tejto smernice a účinná súdna ochrana požadovaná právom Únie.

4. Záväzky Slovenskej republiky vo vzťahu k Európskej únii:
a) Lehota na prebratie smernice (EÚ) 2024/1265 bola stanovená do 31.12. 2025.
b) Proti Slovenskej republike nebolo začaté konanie v rámci EÚ Pilot, ani nebol začatý postup Európskej komisie a ani nebolo začaté konanie o porušení Zmluvy o fungovaní Európskej únie podľa čl. 258 až 260.
c) Smernica (EÚ) 2024/1265 bola prebratá do Ústavy Slovenskej republiky č. 460/1992 Zb., ústavného zákona č. 493/2011 Z. z. o rozpočtovej zodpovednosti, do zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, do zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov, do zákona č. 303/2025 Z. z. o štátnom rozpočte na rok 2026, do zákona č. 540/2001 Z. z. o štátnej štatistike v znení neskorších predpisov, do zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, do zákona č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov, do zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov, do zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov, do zákona č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov, do zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a o zmene a doplnení niektorých zákonov v znení neskorších predpisov, do zákona č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov, do zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov, do opatrenia MF SR z 19. decembra 2017 č. MF/017353/2017-352, ktorým sa ustanovuje usporiadanie, obsahové vymedzenie, spôsob, termín a miesto predkladania informácií z účtovníctva a údajov potrebných na účely hodnotenia plnenia rozpočtu verejnej správy v znení neskorších predpisov, do opatrenia MF SR z 5. decembra 2007 č. MF/25755/2007-31, ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky, termíny a miesto predkladania účtovnej závierky pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov a do Vybraných pravidiel pre rozpočtové rámce (príručka) MF/015008/2025-414.
5. Návrh zákona je zlučiteľný s právom Európskej únie:
a) Úplne.




























Dôvodová správa

Osobitná časť

K čl. I

K bodu 1 (§ 4 ods. 3)
Počas rozpočtového roka dochádza k potrebe úpravy limitov verejných výdavkov subjektov verejnej správy a ďalších súčastí rozpočtu verejnej správy rozpočtovaných v rozpočte verejnej správy, ktoré podľa aktuálnej právnej úpravy môže na základe splnomocnenia národnej rady schváliť len vláda alebo na základe jej splnomocnenia minister financií. S cieľom znížiť administratívnu záťaž pri schvaľovaní úprav limitov verejných výdavkov, sa navrhuje ustanoviť, aby sa schválenie vládou alebo ministrom financií nevyžadovalo v prípadoch úprav vykonávaných prostredníctvom informačného systému ministerstva financií, ak pôjde o vzájomnú úpravu limitov verejných výdavkov subjektov verejnej správy a ďalších súčastí rozpočtu verejnej správy rozpočtovaných v rozpočte verejnej správy, ktorá má neutrálny vplyv na celkový limit verejných výdavkov; t. j. o rovnakú sumu, o ktorú sa zvýši limit verejných výdavkov jedného subjektu sa zároveň zníži limit verejných výdavkov iného subjektu. Navrhovaná úprava reaguje na praktické potreby vzájomnej úpravy limitov verejných výdavkov subjektov verejnej správy a ďalších súčastí rozpočtu verejnej správy rozpočtovaných v rozpočte verejnej správy o rovnakú sumu len v informačnom systéme ministerstva financií, ktorý neumožní vykonať úpravy ovplyvňujúce celkový limit verejných výdavkov schválený národnou radou. Navrhovanou úpravou nie je dotknutá zodpovednosť štatutárneho orgánu subjektu verejnej správy podľa § 30 ods. 2 zákona, t. j. pri týchto úpravách štatutárny orgán subjektu verejnej správy zodpovedá za hospodárenie s verejnými prostriedkami.
Zároveň sa do § 4 ods. 3 presúva legislatívno-technická skratka pre ministra financií Slovenskej republika zavedená aktuálne v § 6 ods. 7.
 
K bodu 2 (§ 6 ods. 7)
Legislatívno-technické úpravy súvisiace s bodmi 1 a  3, ktorými sa presúva legislatívno-technická skratka do § 4 ods. 3 a precizuje sa vzťah medzi splnomocňovacím ustanovením § 6 ods. 7 a postupom podľa navrhovaného odseku 8.  

K bodu 3 (§ 6 ods. 8)
V súlade s aktuálnou právnou úpravou v § 6 ods. 7 môže v priebehu roka upraviť limity verejných výdavkov kapitol na príslušný rozpočtový rok oznámené správcom kapitol po ich schválení národnou radou len vláda alebo na základe splnomocnenia vlády minister financií za podmienky, že týmito úpravami sa nesmie prekročiť limit verejných výdavkov štátneho rozpočtu na príslušný rozpočtový rok. V priebehu roka však dochádza k pomerne častej potrebe úprav limitov verejných výdavkov medzi kapitolami navzájom v rovnakej sume, t. j. limit verejných výdavkov jednej kapitoly sa zvýši o rovnakú sumu, ako sa zníži limit verejných výdavkov inej kapitoly, pričom nedôjde k zmene celkového limitu verejných výdavkov štátneho rozpočtu schváleného národnou radou. Vzhľadom na značnú administratívnu záťaž spojenú so schvaľovaním takýchto úprav, navrhuje sa, aby sa schválenie vládou alebo ministrom financií nevyžadovalo, ak ide o úpravu limitov verejných výdavkov v rámci štátneho rozpočtu vykonávanú prostredníctvom informačného systému ministerstva financií za podmienky, že  ide vzájomnú úpravu limitov verejných výdavkov medzi kapitolami, ktorá má neutrálny vplyv na limit verejných výdavkov štátneho rozpočtu. Informačný systém ministerstva financií neumožňuje vykonávať úpravy limitov verejných výdavkov medzi kapitolami, ktoré by ovplyvnili limit verejných výdavkov štátneho rozpočtu. Touto úpravou nie sú dotknuté ustanovenia § 15 až 18 upravujúce vykonávanie rozpočtových opatrení v štátnom rozpočte.

K bodu 4 (§ 9 ods. 3)
V súlade s potrebami aplikačnej praxe sa navrhuje upraviť možnosť rozpočtovať v kapitole Všeobecná pokladničná správa aj niektoré ďalšie výdavky, ktoré sú v čase a výške neisté. Ide napríklad o výdavky na realizáciu súdnych a exekučných rozhodnutí, najmä na úhradu plnení vyplývajúcich z rozsudkov Európskeho súdu pre ľudské práva a iných odškodnení a plnení v súlade s právoplatnými rozhodnutiami, ako aj výdavky na riešenie vplyvov legislatívnych zmien.

K bodu 5 (§ 14 ods. 2)
Aplikačná prax ukázala, že viaceré subjekty verejnej správy, ktorých výdavky sú súčasťou rozpočtu verejnej správy a na ktoré sa vzťahuje limit verejných výdavkov, nedodržiavajú ustanovenie § 14 ods. 2 druhej vety zákona tým, že nezostavujú a nerealizujú svoj rozpočet v informačnom systéme ministerstva financií, spôsobom určeným ministerstvom financií a v ním určenom rozsahu a štruktúre. To má za následok rôznorodú štruktúru údajov rozpočtu a nemožnosť ich automatizovaného spracovania, najmä za účelom monitorovania plnenia limitu verejných výdavkov zo strany ministerstva financií. Z uvedeného dôvodu sa navrhuje precizovať ustanovenie tak, aby sa nedodržanie postupu ustanoveného v § 14 ods. 2 druhej vete považovalo za porušenie povinnosti podľa tohto zákona, za ktoré možno subjektu verejnej správy v súlade s § 32 udeliť pokutu až do výšky 500 000 eur. 

K bodu 6 (§ 15 ods. 1)
S cieľom znížiť administratívnu náročnosť a zrýchliť procesy finančného riadenia pri prostriedkoch Európskej únie a prostriedkoch štátneho rozpočtu určených na financovanie spoločných programov Slovenskej republiky a Európskej únie, sa navrhuje, aby sa vzájomná úprava záväzných ukazovateľov medzi kapitolami v rovnakej výške vykonávala len v informačných systémoch ministerstva financií. Uvedené sa navrhuje s ohľadom na technický charakter týchto úprav. 
Zároveň sa navrhuje legislatívno-technická úprava súvisiaca s bodom 8.

K bodu 7 § 17 ods. 1)
Legislatívno-technická úprava súvisiaca s bodom 8.

K bodu 8 (§ 17 ods. 4)
Navrhuje sa zrušiť oprávnenie rozpočtovej organizácie prekročiť limit výdavkov z dôvodu dosiahnutia vyšších ako rozpočtovaných príjmov, ktoré rozpočtová organizácia získa z rozdielu medzi výnosmi a nákladmi z podnikateľskej činnosti po zdanení, ktoré prijme z poistného plnenia zo zmluvného poistenia alebo zo zákonného poistenia, ktoré prijme od fyzickej osoby alebo právnickej osoby podľa osobitných predpisov, ktoré prijme od úradu práce, sociálnych vecí a rodiny podľa osobitného predpisu a ktoré prijme od účastníkov konania o obnove evidencie niektorých pozemkov a právnych vzťahov k nim. Dôvodom navrhovanej právnej úpravy je skutočnosť, že všetky predmetné výdavky sa započítavajú do limitu verejných výdavkov, ktorý je štátna rozpočtová organizácia v súlade s § 25 zákona povinná dodržať. Možnosť prekročenia limitu výdavkov o tieto príjmy bola v praxi väčšinou aplikovateľná len v prípade, že štátna rozpočtová organizácia realizovala úspory na iných výdavkových položkách svojho rozpočtu. Vzhľadom na povinnosť dodržiavania limitu verejných výdavkov je praktické využitie ustanovenia § 17 ods. 4 značne obmedzené, preto sa navrhuje vypustiť. Príjmy aktuálne ustanovené v § 17 ods. 4 budú naďalej rozpočtované na príjmovom účte rozpočtovej organizácie; výdavky k týmto príjmom budú rozpočtované na výdavkovom účte, z ktorého budú aj realizované. Nie je prípustné rozpočtovať predmetné príjmy a výdavky na samostatnom účte a realizovať výdavky zo samostatného účtu. Ustanovenie § 17 ods. 4 zákona č. 523/2004 Z. z. sa vzťahuje len na štátne rozpočtové organizácie. O úprave rozpočtu rozpočtovej organizácie obce a rozpočtovej organizácie vyššieho územného celku rozhoduje zriaďovateľ. 

K bodom 9 a 10 (§ 18 ods. 4 a 5)
V súlade s potrebami aplikačnej praxe sa spresňuje znenie ustanovenia § 18 ods. 4 tak, že v zákonom ustanovených prípadoch bude správca kapitoly povinný požiadať ministerstvo financií o viazanie rozpočtových prostriedkov. Aktuálna právna úprava ukladá povinnosť viazať rozpočtové prostriedky priamo správcovi kapitoly. Obdobne sa spresňuje znenie ustanovenia § 18 ods. 5 tak, že v zákonom ustanovených prípadoch bude rozpočtová organizácia povinná požiadať správcu kapitoly o viazanie rozpočtových prostriedkov. Aktuálna právna úprava ukladá povinnosť viazať rozpočtové prostriedky priamo rozpočtovej organizácii. Dôvody viazania rozpočtových prostriedkov sa nemenia, a nejde ani o nové povinnosti správcu kapitoly a rozpočtovej organizácie, keďže aj v súčasnosti správca kapitoly žiada o viazanie rozpočtových prostriedkov ministerstvo financií a rozpočtová organizácia tiež predkladá návrh rozpočtového opatrenia na viazanie rozpočtových prostriedkov na schválenie správcovi kapitoly.  Cieľom navrhovanej právnej úpravy je teda len zosúladenie legislatívy s aplikačnou praxou a nastavením informačného systému ministerstva financií, ktorý neumožňuje správcovi kapitoly viazať rozpočtové prostriedky v rozpočte kapitoly bez schválenia ministerstvom financií a ani neumožňuje rozpočtovej organizácii viazať prostriedky v jej rozpočte bez schválenia správcom kapitoly.

K bodu 11 (§ 19 ods. 12)
Subjekty územnej samosprávy sú samostatné územné samosprávne a správne celky Slovenskej republiky, ktoré v zmysle Ústavy Slovenskej republiky a za podmienok ustanovených zákonom samostatne hospodária s vlastným majetkom a so svojimi finančnými prostriedkami. Ani v prípade samotných obcí/vyšších územných celkov štát priamo nezasahuje do ich rozhodovania o prijatí úveru formou súhlasu; prijatie úverových prostriedkov je na ich vlastnom rozhodnutí pri dodržaní regulačných limitov ustanovených zákonom č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov. Je v kompetencii obcí/vyšších územných celkov ako zakladateľov, manažovať aj  hospodárenie ich obchodných spoločností, vrátane rozhodovania o prijatí ich dodatočných zdrojov z úverov. Súčasne však podľa § 17 ods. 5 zákona č. 583/2004 Z. z. platí, že obec a vyšší územný celok nesmú prevziať záväzok z úveru ani záruku za úver obchodnej spoločnosti vo svojej zakladateľskej pôsobnosti. V súčasnosti sú súčasťou rozpočtu verejnej správy rozpočty mestských dopravných podnikov. Vzhľadom na skutočnosť, že tieto obchodné spoločnosti poskytujú  služby občanom obcí, miest a krajov v rámci originálnych kompetencií samospráv, prípadné zamietnutie ich  žiadostí o úver by mohlo byť vyhodnotené ako neprimeraný zásah zo strany štátu do plnenia týchto úloh. Navrhuje sa preto písomný súhlas ministerstva financií s prijatím úveru obchodnou spoločnosťou v zakladateľskej pôsobnosti obce alebo vyššieho územného celku nahradiť písomným oznámením, v ktorom táto obchodná spoločnosť  ministerstvu financií v lehote do 30 dní  oznámi uzavretie zmluvy o úvere alebo zmluvy o pôžičke v sume presahujúcej 1 000 000 eur. 

K bodu 12 (§ 22 ods. 1)
Legislatívno-technická úprava súvisiaca s bodom 9.


K bodu 13 (§ 28 ods. 2)
Navrhuje sa vypustiť povinnosť príspevkovej organizácie rozpočtovať a sledovať príjmy a výdavky z podnikateľskej činnosti na samostatnom účte. Dôvodom tejto úpravy je skutočnosť, že príspevková organizácia, na rozdiel od rozpočtovej organizácie, sústreďuje príjmy na bežnom účte, z ktorého realizuje aj svoje výdavky, pričom samostatný účet podnikateľskej činnosti má tiež charakter bežného účtu. Vzhľadom na uvedené sa vedenie ďalšieho bežného účtu len pre podnikateľskú činnosť javí ako neopodstatnené a zbytočne sa tým zvyšuje počet samostatných účtov. V súlade s navrhovanou právnou úpravou bude teda príspevková organizácia rozpočtovať príjmy a výdavky z podnikateľskej činnosti na svojom bežnom účte, na ktorom sústreďuje aj iné svoje príjmy a z ktorého realizuje iné výdavky, napríklad príspevok zriaďovateľa, z ktorého realizuje výdavky pod kódom zdroja 111. Príspevková organizácia bude však povinná príjmy a výdavky z podnikateľskej činnosti osobitne sledovať v analytickej evidencii.

K bodu 14 (§ 32)
Zákonom č. 294/2024 Z. z., ktorým sa mení a dopĺňa zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony bol od 1. januára zrušený Úrad vládneho auditu. V nadväznosti na túto novelu sa vypúšťa druhá veta v § 32.

K bodu 15 (Príloha)
Navrhuje sa doplniť zoznam preberaných právne záväzných aktov Európskej únie uvedených v prílohe zákona o Smernicu Rady (EÚ) 2024/1265, ktorou sa mení smernica 2011/85/EÚ o požiadavkách na rozpočtové rámce členských štátov, ktorá už bola transponovaná.

K čl. II
Vzhľadom na potrebnú legisvakanciu sa navrhuje účinnosť zákona 1. januára 2027. 



V Bratislave dňa 6. mája 2026



Robert Fico 
predseda vlády Slovenskej republiky



Ladislav Kamenický 
minister financií Slovenskej republiky

